Lu sai che te ti tontoni e vuê ti sparagni. Lorenzo, vuê papi al va a scuele: "no sêstu masse grandut?" e se tu mi zontassis "no podevistu studiâ prime?" tu varessis ancje reson, ma no dal dut. Parcè che il timp dal imparâ al continue dì par dì.
Ce che pe mê gjenerazion e je une sorte di rivoluzion, par te e je une situazion normâl. Di fat chei che si intindin us clamin "natîfs digjitâi". Ma cence fâle masse lungje, o pensi che si fasarìn bielis feveladis ca di cualchi anut su chest argoment, ancje se za cumò tu smicjis di cjapâmi telefon e tablet e cui deduts tu frachis sul veri par viodi ce che al ven fûr di chei imprescj chi.
L'impuartant al è che tu tegnis simpri presint che no son chei la soluzion di dut, a son dome il mieç: ce che e pues pardabon judâti e je dentri di te e si clame curiositât. Chê stesse curiositât che mi puarte a tornâ a sentâmi sul banc e a scoltâ un mestri che mi insegnarà. Doman ti conti...
Vuê ti cjalavi, Lorenzo, intant che tu corevis daûr dal acuilon. No sai se tu sês plui content tu, o se mi divertìs plui jo... cu la scuse di insegnâti o amet che forsit o podevi consegnâti il spali un ticut prime, ma tu mi perdonarâs...
Ti ai cjalât intant che tu cirivis di fâlu svolâ simpri plui ad alt.
Nol è nuie di mâl tal volê svolâ alts, une ambizion naturâl.
Ma restant simpri cui pîts ben plantâts par tiere, come cuant che si ten l'acuilon.
Te vite, magari cussì no, no dome tu ti cjatarâs cuintri int che e à voie di fâ svolâ il so acuilon plui alt dal to, ma int cussì puare di spirt che, no rivant a fâ miôr di te, e sarà buine di taiâti il to spali... No stâ a sbassâti: tu leiarâs suntun libri chestis peraulis "non ti curar di lor, ma guarda e passa..." parcè che ten simpri presint che il timp al è galantom... cîr di jessilu ancje tu.
E cumò continue a cori, che par fortune vuê al è aiar bon!
Lei, lei, lei... O speri che no tu sedis za stuf di sintîtal a dî. Jessi curiôs e no contentâti di ce che ti passin chei altri, ma cirî di cognossi ancje lis pagjinis ritignudis "discomudis" di bande de storie uficiâl, ti puarte a costruîti un savê e une cussience indipendents. Par chest, Lorenzo, vuê ti feveli di un episodi che ancje il to papà al à scuviert cuant che al jere aromai grant parcè che a scuele no jal vevin spiegât.
Ai 27 di Fevrâr dal 1511 in Friûl i contadins, stufs di jessi maltratâts dai sorestants, si son rabiâts e te gnot de Joibe Grasse a àn fat riviel. Al è stât un Carnavâl violent, tancj cjistiei a son stâts brusâts, ma parcè ricuardâlu?
Cheste zornade di cualchi an e je deventade la Zornade furlane dai dirits e e je nassude ancje une associazion che e puarte il so non: Associazion1511.
Cuant che, magari par coionâti, a disaran che i Furlans a son un popul "sotan", impensiti di cheste pagjine di storie e visiju di no fâti inrabiâ: no vin forcjis te cantine, ma dentri ten simpri impiât chel fûc clamât identitât.
Cuant che tu sarâs grandut, Lorenzo, une des robis che ti judarà di plui al sarà lei par cognossi, par cressi. Un siôr che si clamave Primo al à scrit un libri che tu puedis cjatâ ancje in Rêt (frache chi) e che al scomence cussì.
Voaltris che o vivês sigûrs,
tes vuestris cjasis cliputis,
voaltris che o cjatais tornant sotsere
la bocjade cjalde e musis amiis:
considerait se chest al è un om
che al lavore tal paltan
che nol cognòs pâs
che al scombat par mieç pagnut
che al mûr par un sì o par un no.
Considerait se cheste e je une femine
cence cjavei e cence non
cence plui fuarce par ricuardâ
vueits i voi e frêt il grim
tant che un crot in Unvier.
Meditait che chest al è stât:
us comandi chestis peraulis.
Scolpîtlis tal vuestri cûr
stant in cjase lant par vie,
lant a poiâsi o jevant;
ripetêtlis ai vuestris fîs.
O us si disfi la cjase,
la malatie us fermi,
i vuestris fruts no us cjaledin plui.
Lei, Lorenzo, lei. Impie la lûs tal scûr de ignorance e sbreghe chê coltre di bausiis se cualchidun al volès butâle parsore de veretât e al olsàs a dî "nol è mai sucedût". Par no dismenteâsi di chê zornade, ai 27 di Zenâr dal 1945. E par che no torni plui chê tragjedie. Mai plui.
Viodistu Lorenzo, parcè ti scrivio di chest? Parcè che in chescj dîs al è sucedût un fat che o speri che tu no tu vedis di viodi plui cuant che tu sarâs grandut, se no come fat di archivi. Doi/trê di lôr a son jentrâts intune redazion, te citât dulà che je stade none Denise cualchi setemane indaûr, e a àn copât dodis personis parcè che a fasevin un gjornâl. Parcè? No rivi ancjemò a rindimi cont: su chest gjornâl a son stadis publicadis robis che no plasevin a chei cu la sclope. Lu sai: e je une motivazion che no stâ ni in cîl ni in tiere. Ma a disin che e sedi cheste: copâts parcè che chest gjornâl al fâs satire.
Ocjo, ancje jo, che fin a chê altre dì no cognossevi chest gjornâl, cuant che o soi lât a viodi cualchidune di plui di chestis vignetis publicadis, no soi restât indiferent: cualchidune propit no mi à plasût. Ma savê che te nestre societât a esistin rivistis che a puedin publicâ robis fuartis, che a puedin fâ ridi, ma ancje che a rivin a jessi un pugn tal stomi, mi à gjavât il flât de contentece, parcè che mi soi sintût siôr. Siôr di une peraule che si clame libertât. Une peraule che invezit, dopo di chê altre dì, o sint plui lontane, parcè che no pues ameti che par une batude, par un dissen, par un articul cualchidun si sinti in pericul di jessi copât. No son "se" e no son "ma". Azions violentis di cheste fate no son justificabilis in nissune maniere: "a son lâts a cirîse" a son peraulis che no rivi a scoltâ.
O vîf chestis oris sperant di jevâ di bot e che cualchidun al rivi berghelant: "Sveiti, tu âs fat un brut sium!" Ma no je cussì, parcè che la gnot e ven plui scure, ore daûr ore, parcè che chei doi/trê cu la sclope a àn distudade la vite di chei dodis, ma a àn ancje impiât un fûc che al à cûr di cressi e brusâ ducj, soflât di un aiar che al sa di pôre e di asse.
Ancje jo o dîs "Jo o soi Charlie" par tignî impiade une cjandele, cuintri il scûr de violence e l'aiar de asse. Une lusute che o speri che ilumini di libertât ancje il to doman.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn